Apple desperaat weens swak verkope | Netwerk24
Deur Petrus Malherbe 05 Desember 2018 13:15
Apple se logo teen een van sy geboue in San Francisco. Foto: Getty Images
Apple werp nou alles in die stryd om verkope van sy jongste fone 'n hupstoot te gee.
Bloomberg berig Apple het sy bemarkingspan aangesê om te staak waarmee hulle besig is en slegs op die bemarking van die iPhone XR en iPhone XS, wat vroeër vanjaar bekend gestel is, te fokus.
Die maatskappy span nou bemarkingstrategieë in wat hy selde gebruik, insluitend 'n ruim afslag op nuwe iPhones en 'n inruilprogram vir ou iPhones.
Die veldtog het oor die naweek begin toe Apple die prys van die iPhone XR met $300 verlaag het tot $449.
Die Suid-Afrikaanse iStore bied nie tans 'n soortgelyke afslag nie. Die goedkoopste XR kos steeds R16 000.
Apple het 'n paar maande gelede erken die vooruitsig vir verkope in dié feestyd lyk taamlik beroerd, hoofsaaklik weens 'n verlangsaming in gebruikers se belangstelling om peperduur nuwe slimfone aan te skaf.
Die maatskappy het sedert die begin van Oktober bykans 'n vyfde van sy markwaarde verloor.
Apple se verskaffers trek ook swaar. Cirrus Logic, wat onderdele vir iPhones verskaf, het sy verwagte verkope vir die vierde kwartaal met 16% verlaag weens die swak mark vir slimfone.
Apple het opgehou om te sê hoeveel fone hy van die hand sit. Dit versterk die kommer oor dalende verkope.
Tog was beleggers verlede jaar ook bekommerd oor swak verkope van die iPhone X, maar dié foon het uiteindelik heel goed verkoop.
Greg Joswiak, Apple se bemarkingshoof, het ook onlangs aan Reuters gesê die iPhone XR is die maatskappy se "beste verkoper" sedert dit in Oktober bekend gestel is.